VYKONÁVACIE NARIADENIE KOMISIE (EÚ) 2020/581

z 27. apríla 2020,

ktorým sa mení vykonávacie nariadenie (EÚ) 2018/659 o podmienkach vstupu živých zvierat čeľade koňovité a spermy, vajíčok a embryí zvierat čeľade koňovité do Únie

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na smernicu Rady 92/65/EHS z 13. júla 1992, ktorou sa ustanovujú veterinárne požiadavky na obchodovanie so zvieratami, spermou, vajíčkami a embryami, na ktoré sa nevzťahujú veterinárne požiadavky ustanovené v osobitných právnych predpisoch spoločenstva uvedených v prílohe A oddiele I smernice 90/425/EHS, a na ich dovoz do Spoločenstva (1), a najmä na jej článok 17 ods. 3,

so zreteľom na smernicu Rady 2009/156/ES z 30. novembra 2009 o zdravotnom stave zvierat v súvislosti s presunom a dovozom zvierat čeľade koňovité z tretích krajín (2), a najmä na jej článok 12 ods. 1 a 4, článok 13 ods. 2, článok 16 a článok 19 písm. b),

keďže:

(1) Vykonávacím nariadením Komisie (EÚ) 2018/659 (3) sa stanovujú podmienky vstupu zvierat čeľade koňovité, ako aj ich spermy, vajíčok a embryí do Únie. Uvádza sa v ňom zoznam tretích krajín, z ktorých majú členské štáty povoliť vstup zvierat čeľade koňovité a ich spermy, vajíčok a embryí, a špecifikujú sa v ňom podmienky vydávania zdravotných a veterinárnych certifikátov pri týchto vstupoch.

(2) Smernicou 2009/156/ES sa stanovujú požiadavky na zdravotný stav zvierat, ktorými sa riadi dovoz zvierat čeľade koňovité do Únie. Uvádza sa v nej, že dovoz zvierat čeľade koňovité do Únie sa povoľuje len z tých tretích krajín alebo častí ich územia, ktoré boli počas obdobia minimálne šiestich mesiacov bez výskytu sopľavky (infekcie spôsobenej Burkholderia mallei).

(3) Turecko v systéme oznamovania chorôb zvierat oznámilo 25. decembra 2019 prípad sopľavky, ktorý bol potvrdený 4. decembra 2019 u koňa na ostrove Büyükada v tureckej provincii Istanbul. Vstup zvierat čeľade koňovité a ich zárodočných produktov z Turecka do Únie by sa mal pozastaviť na obdobie minimálne 6 mesiacov. Preto treba zmeniť zápis týkajúci sa Turecka v prílohe I k vykonávaciemu nariadeniu (EÚ) 2018/659.

(4) V Spojených arabských emirátoch vznikla pod záštitou Medzinárodnej jazdeckej federácie (FEI) nová parkúrová liga, ktorej súčasťou sú aj kvalifikačné súťaže na svetový pohár v parkúrovom skákaní. Na základe záruk týkajúcich sa zdravia zvierat, ktoré poskytli Spojené arabské emiráty, je oprávnené pridať sériu parkúrových súťaží v rámci medzinárodnej parkúrovej ligy v Spojených arabských emirátoch do zoznamu podujatí, pre ktoré je povolený opätovný vstup do Únie po povolení dočasného vývozu na menej ako 90 dní. Preto treba zmeniť vzorový zdravotný certifikát a vzorové vyhlásenie stanovené v oddiele B časti 2 kapitole 1 prílohy II k vykonávaciemu nariadeniu (EÚ) 2018/659.

(5) Vykonávacie nariadenie (EÚ) 2018/659 by sa preto malo zodpovedajúcim spôsobom zmeniť.

(6) S cieľom zabrániť negatívnemu vplyvu na obchod treba stanoviť prechodné obdobie do 31. októbra 2020, počas ktorého sa budú akceptovať zdravotné certifikáty vydané v súlade s vykonávacím nariadením (EÚ) 2018/659 zmeneným vykonávacím nariadením (EÚ) 2019/2147 (4), ak sú vydané pred 21. októbrom 2020.

(7) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Vykonávacie nariadenie (EÚ) 2018/659 sa mení takto: 1. V prílohe I sa zápis týkajúci sa Turecka mení v súlade s prílohou I k tomuto nariadeniu. 2. V prílohe II sa oddiel B časť 2 kapitola 1 nahrádza textom uvedeným v prílohe II k tomuto nariadeniu.

Článok 2 Členské štáty povolia do 31. októbra 2020 opätovný vstup registrovaných koní do Únie sprevádzaných príslušným zdravotným certifikátom vyhotoveným v súlade so vzorovým zdravotným certifikátom stanoveným v oddiele B časti 2 kapitole 1 prílohy II k vykonávaciemu nariadeniu (EÚ) 2018/659 zmenenému vykonávacím nariadením (EÚ) 2019/2147, ak bol príslušný zdravotný certifikát vydaný pred 21. októbrom 2020.

Článok 3 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 27. apríla 2020 Za Komisiu Ursula VON DER LEYEN predsedníčka

(1) Ú. v. ES L 268, 14.9.1992, s. 54.

(2) Ú. v. EÚ L 192, 23.7.2010, s. 1.

(3) Vykonávacie nariadenie Komisie (EÚ) 2018/659 z 12. apríla 2018 o podmienkach vstupu živých zvierat čeľade koňovité a spermy, vajíčok a embryí zvierat čeľade koňovité do Únie (Ú. v. EÚ L 110, 30.4.2018, s. 1).

(4) Vykonávacie nariadenie Komisie (EÚ) 2019/2147 z 28. novembra 2019, ktorým sa mení a opravuje vykonávacie nariadenie (EÚ) 2018/659 o podmienkach vstupu živých zvierat čeľade koňovité a spermy, vajíčok a embryí zvierat čeľade koňovité do Únie (Ú. v. EÚ L 325, 16.12.2019, s. 99).